Kakawin Nītiśāstra/Pupuh 1
Pupuh I - śārdūlawikrīḍita

1. 
sĕmbahni nghulun ing bhaṭāra hari sarwajñātma bhuh nityaśa
sang tan seng hṛdayântikta tulisĕn ngke supratiṣṭhenamĕr
ring wāhya stuti sĕmbahi nghulun i jöng sang hyang sahasrāngśumān
dadya prākṛta nītiśāstra hinikĕt lambang winākteng prajā

2. 
ring wwang tan wruha ring subhāṣita mapunggung mangraseng ṣaḍrasa
tan wruh pangrasaning sĕḍah pucang adoh tambūla widyāsĕpi
yan wwantĕn mawiweka śāstra nirapekṣa byakta monabrata
yan wwang mangkana tulyaning rahinikā lwirnyān guwekā hiḍĕp

3. 
ring widyā wiṣa tulya denikang anabhyāsālasang sampĕnĕh
yan tan jīrṇa tikāng bhinojana hatur wiṣyātĕmah wyādhaya
ring hinārtha daridra tulya wiṣa goṣṭinyātĕmah manglare
ring kanyā wiṣa tulya ring jaḍa pikun, tanpâmṛtângde wingit

4. 
ring janmādhika meta citta rĕsĕping sarwa prajāngenaka
ring strī-madhya manohara priya wuwustāngde manah kūng lulut
yan ring madhyani sang pinaṇḍita mucap tatwôpadeśa prihĕn
yan ring madhyanikāng musuh mucapakĕn wāk-śūra singhākṛti

5. 
krūra ng sarpa wiṣamya somya tĕkaping mantrāmṛtākarṣaṇa
singha wyāghra hilang galaknika tĕkapning stambhanā-mantra ya
matta ng kuñjara yāngkuśāngrubuhakĕn dadyātĕmah mardawa
krūrāning ripuśeṣa durjana gĕlĕngnya yweki tan wiśwasān

6. 
jroning wwe parimāṇa nāla gaganging tuñjung dawut kawruhi
yan ring jātikula pracāra winaya mwang śīla karmenggita
yan ring paṇḍita ring ksamā mudita śāntopekṣa ris mardawa
sang śāstrajña wuwusnirāmrĕta paḍānyāngde sutuṣṭeng prajā

7. 
wwantĕn wwang sugih artha hina sabhinuktinyālpa ring bhūṣaṇa
wwantĕn wwang guṇamanta śīla naya hinānūt rikāng durjana
wwang dirghāyuṣa wrĕddha hina tan arĕp ring dharmaśāstrolahĕn
yeku ng janma nirarthaka traya wilangnyoripnya nir tanpa don

8. 
yan ring pakṣi tinucca kāka hinaran pāpātmaka ng caṇḍala
ring sarwāmrĕga gardabheka hinaran tuccātmaka ng caṇḍala
ring buddhiki tinucca caṇḍala si kopāngde hilangning kṣamā
ring durmitra cinaṇḍaleng jana kasar tang caṇḍala trinucap

9. 
ring dyun alpa bañunya kampita kucak yapwan hibĕk wwe sthiti
yan ring go rawa ghora śabdanika göng alpa kṣiranyākĕḍik
yan ring janma kurūpa ceṣṭitanikākweh bhāwa solahnika
ring janmālpaka śāstra garwita tĕrĕh śabdanya tanpāmrĕta

10. 
singhā rakṣakaning halas, halas ikāngrakṣeng hari nityaśa
singhā mwang wana tan patūt paḍa wirodhāngdoh tikang keśarī
rug brāṣṭa ng wana denikang jana tinor wrĕkṣanya cirṇāpaḍang
singhānghöt ri jurangnikang tĕgal ayū n sāmpun dinon durbala

11. 
ring wwang haywa nirāśrayeka gawayĕn tekāng mahā n āśraya
ton tang nāga mangāśraye sira bhaṭāra tryambakāngarcana
sangke bhaktinikāpagĕh  dadi sawit de hyang trirājyāntaka
prāptekāng garuḍa prasomya mulating nāga praṇateng ruhur

12. 
tingkahning suta mānuteng bapa gawenya mwang guṇā piṇḍanĕn
ton tang matsya wihanggamekana si kūrmānaknya noreniwö
ring mīneka rinakṣaṇeka dinĕlö ng aṇḍanya tan sparśanan
ring kūrmekana ng aṇḍa yeningĕt-ingĕt tan ton tuhun dhyāna ya.

13. 
yapwan hantiganing wihanggama hinasparśanya tan niṣṭura
mengĕt ring samayānya sangka ri kanang kośa swayam-putra ya
byakta mwang bapa rakwa rūpa guṇa len kāryanya tan bheda ya
tan mangka ng jana-putra winwang iniwö tan sah rinakṣenamĕr

14. 
sang wedajña phalanya homa wangunĕn byaktāmrĕteng rāt kabeh
śīlāwṛtti phalanya ring śruti pagĕh ring buddhi tañ cañcala
bhogānindya phalanya yan kinahanan ring artha dāneng prajā
ring strī putra phalanya ring surata len śardūlawikriḍita.

Nītiśāstra
Pupuh 001